Title: Správa o priebehu a výsledkoch V
Author: user
Company: MZV SR

Správa o priebehu a výsledkoch VI. zasadania Zmiešanej slovensko-maďarskej               komisie pre záležitosti menšín

Základné údaje o činnosti zmiešanej komisie

Zmiešaná slovensko-maďarská komisia pre záležitosti menšín bola zriadená v zmysle Protokolu medzi Ministerstvom zahraničných vecí SR a Ministerstvo zahraničných vecí MR zo dňa 24. novembra 1998 ako jeden z jedenástich (dnes dvanástich) orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995 (v ďalšom texte “základná zmluva”). Podľa čl. 15 ods. 6 základnej zmluvy má zmiešaná komisia právo odporúčania vládam Slovenskej republiky a Maďarskej republiky.

Doteraz sa uskutočnilo päť zasadaní zmiešanej komisie (ustanovujúce zasadanie - 8. februára 1999, Budapešť; II. zasadanie -  29. september 1999, Bratislava; III. zasadanie - 23. február 2000, Budapešť; IV. zasadanie – 5. júna 2003, Bratislava, V. zasadanie – 15. novembra 2005, Bratislava). Na uvedených zasadaniach boli prijaté zápisnice, ktoré obsahujú odporúčania adresované vládam oboch štátov a vyhodnotenie odporúčaní z predchádzajúcich zasadaní komisie. Počnúc V. zasadaním zmiešaná komisia tiež posudzuje vykonávanie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry z 12. decembra 2003. 

Po zasadnutí schvaľuje vláda Slovenskej republiky uznesenie vzťahujúce sa k príslušnému zasadaniu zmiešanej komisie: uznesenie č. 321/99 zo dňa 28. apríla 1999 k správe z ustanovujúceho zasadania, uznesenie č. 79/2000 zo dňa 9. februára 2000 k správe z II. zasadania, uznesenie č. 631/2001 zo dňa 3. júla 2001 k správe z III. zasadania, uznesenie č. 72/2004 zo dňa 28. januára 2004 k správe zo IV. zasadania, uznesenie č. 414/2006 zo dňa 10. mája 2006 k správe z V. zasadania. 

Zmeny v zložení národných častí zmiešanej komisie v roku 2006

	V súvislosti s personálnymi zmenami po parlamentných voľbách v júni 2006 došlo na základe nominácií ministrov, ktorých rezorty majú zastúpenie v zmiešanej komisii, k čiastočným zmenám v zložení slovenskej časti zmiešanej komisie. Za Ministerstvo školstva SR sa novou členkou zmiešanej komisie stala štátna tajomníčka Bibiána Obrimčáková, za Ministerstvo kultúry SR riaditeľka odboru Daniela Kuhnová, za Úrad vlády SR riaditeľ kancelárie podpredsedu vlády SR pre vedomostnú spoločnosť, európske záležitosti, ľudské práva a menšiny Ľubomír Šišák, za Ministerstvo zahraničných vecí SR expert Milan Kurucz. 

	K zmenám v zložení došlo aj na maďarskej strane, kde sa tiež v roku 2006 uskutočnili parlamentné voľby. Novým predsedom sa stal Ferenc Gémesi, štátny tajomník Úradu predsedu vlády Maďarskej republiky. K zmene došlo aj na poste tajomníka maďarskej časti zmiešanej komisie a k čiastočne aj k zmenám v zastúpení jednotlivých rezortov. 

Zmeny sa nedotkli zastúpenia predstaviteľov slovenskej národnostnej menšiny žijúcej v Maďarsku a maďarskej národnostnej menšiny žijúcej na Slovensku. Aktuálne zloženie oboch národnostných častí zmiešanej komisie tvorí prílohu zápisnice zo VI. zasadania.

Príprava VI. zasadania zmiešanej komisie

Už počas predchádzajúceho zasadania zmiešanej komisie sa strany zhodli na potrebe pravidelnosti zasadaní, a to minimálne raz ročne. Keďže v oboch štátoch bola po parlamentných voľbách v roku 2006 zostavená nová vláda, bolo zároveň prirodzené čo najskoršie stretnutie zmiešanej komisie, ktoré by umožnilo vzájomne sa informovať o programe vlád v oblasti starostlivosti o národnostné menšiny. Konanie VI. zasadania zmiešanej komisie tiež vhodne časovo zapadlo do obdobia rastúceho znepokojenia z prejavov extrémizmu a intolerancie na Slovensku a v Maďarsku a jeho konanie prispelo k upokojeniu situácie.  Iniciované bolo priamo ministrom zahraničných vecí SR Jánom Kubišom v liste ministerke zahraničných vecí MR Kinge Gönczovej dňa 31. augusta 2006. Diplomatickou cestou bolo dohodnuté, že zasadanie sa uskutoční dňa 22. septembra 2006 v Bratislave.

V súvislosti s jeho prípravou sa dňa 20. septembra 2006 uskutočnilo paralelné pracovné rokovanie predsedov a tajomníkov národných častí zmiešanej komisie, počas ktorého bol dohodnutý základný rámec rokovania počas VI. zasadania. Dňa 21. septembra 2006 sa uskutočnilo zasadanie slovenskej časti zmiešanej komisie, ktorého predmetom bolo prerokovanie aktuálneho stavu plnenia odporúčaní a posúdenie námetov, ktoré by mali byť prerokované na plenárnom zasadaní zmiešanej komisie. Slovenská časť zmiešanej komisie tiež posúdila vykonávanie Dohody medzi vládou SR a vládou MR o vzájomnej podpore národnostných menšín v oblasti vzdelávania a kultúry  z decembra 2003. 

Príprava VI. zasadania spočívala aj v zosúladení návrhov znenia zápisnice. Maďarská strana súhlasila s filozofiou neprijímať nové odporúčania, ale potvrdiť platnosť už skôr prijatých odporúčaní, z ktorých budú niektoré označené za prioritné. Na základe pracovných rokovaní sa dospelo k určitému kompromisnému zneniu zápisnice, ktoré však bolo predmetom ďalších rokovaní a spresnení počas samotného VI. zasadania zmiešanej komisie. 

VI. zasadanie zmiešanej komisie

VI. zasadanie sa uskutočnilo dňa 22. septembra 2006 v Bratislave, v budove Ministerstva zahraničných vecí Slovenskej republiky. Rokovanie viedli spolupredsedovia zmiešanej komisie, za slovenskú stranu veľvyslanec Miroslav Mojžita, za maďarskú stranu štátny tajomník Úradu predsedu vlády MR Ferenc Gémesi.

	Pred plenárnym rokovaním sa uskutočnilo krátke rokovanie predsedov medzi štyrmi očami. Jedným z jeho výsledkov bola zhoda o účelnosti poveriť rokovaním o preambulárnej časti zápisnice skupinu zloženú z dvoch zástupcov každej strany. Za slovenskú stranu rokoval veľvyslanec Slovenskej republiky v Maďarsku Juraj Migaš a riaditeľ odboru ľudských práv veľvyslanec Emil Kuchár, za maďarskú stranu vedúci oddelenia na Ministerstve zahraničných vecí Maďarskej republiky János Szerencsés a radca veľvyslanectva Maďarskej republiky na Slovensku Lajos Váradi (bývalý tajomník maďarskej časti zmiešanej komisie). 

	Samotná komisia rokovala o plnení odporúčaní z predchádzajúcich zasadaní zmiešanej komisie. Konštatovala, že odporúčania sa plnia, ale väčšina z nich nie je formulovaná ako jednorazová úloha, ale predpokladá pravidelné a priebežné plnenie. Vzhľadom na zhodu v otázke jednoročných intervalov medzi zasadaniami a aj vzhľadom na obsah a rozsah už skôr prijatých odporúčaní, neboli počas VI. zasadania formulované nové odporúčania pre vlády oboch štátov. Komisia potvrdila platnosť odporúčaní z predchádzajúcich zasadaní. Tie sú uvedené v prílohe zápisnice. Z celkového počtu 38 odporúčaní bolo 20 označených za prioritné, ktorým je potrebné v najbližšom období venovať osobitnú pozornosť (článok II. zápisnice). Pri niektorých odporúčaniach  došlo k preformulovaniu znenia odporúčania, čím sa prispôsobili aktuálnemu stavu plnenia alebo možnostiam ich plnenia. Zohľadnené boli aj aktuálne požiadavky predstaviteľov slovenskej menšiny v Maďarsku (napríklad problémy s financovaním vydávania týždenníka Ľudové noviny).

	Zmiešaná komisia zhodnotila aj plnenie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry z 12. decembra 2003. Konštatovala, že poskytovanie podpory zo strany Slovenskej republiky a zo strany Maďarskej republiky prebieha v súlade s dohodou.

	V rámci rokovaní o aktuálnych otázkach týkajúcich sa ochrany národnostných menšín strany konštatovali, že zmiešaná komisia je dôležitým mechanizmom spolupráce napomáhajúcim rozvoj dobrých susedských vzťahov. Aj toto rokovanie potvrdilo, že je možné aj o citlivých otázkach rokovať pokojne a vecne na dvojstrannej úrovni. Bol potvrdený európsky rámec ochrany a uplatňovania práv osôb patriacich k národnostným menšinám. Strany tiež konštatovali, že v oblasti ochrany národnostných menšín došlo v konkrétnych otázkach k pokroku, ale je potrebné pokračovať vo vytváraní podmienok pre zachovanie identity. Zároveň odsúdili činy, ktoré sú nasmerované proti národnostným menšinám, resp. ich príslušníkom. 

	V súvislosti s uskutočnením parlamentných volieb v roku 2006 v oboch štátoch sa strany vzájomne informovali o tých častiach programových vyhlásení, ktoré sa týkajú ochrany národnostných menšín. S uspokojením konštatovali, že tieto otázky sú v programových vyhláseniach oboch vlád obsiahnuté v súlade s európskymi hodnotami a štandardmi ochrany národnostných menšín. Maďarská strana tiež informovala o základných princípoch a inštitucionálnom systéme obnovenej národnej politiky. 

	Po ukončení rokovania sa uskutočnila spoločná tlačová konferencia. Okrem predsedov národných častí sa na nej zúčastnili aj zástupcovia oboch menšín, ktorí vyjadrili spokojnosť s priebehom a výsledkami zasadania. 

Prehľad odporúčaní z predchádzajúcich zasadaní zmiešanej komisie, ktorým je potrebné v najbližšom období venovať osobitnú pozornosť: 

Určenie kompetentných subjektov vychádza z uznesenia vlády SR k správe z príslušného zasadania zmiešanej komisie. Odporúčania, ktorých znenie bolo počas                   VI. zasadania upravené, sú označené znakom „* “. 

Pre obidve strany:

Odporúčanie č. 2 zo IV. zasadania v upravenej forme:
Strany v spolupráci s expertmi oboch štátov budú pomáhať pri priebežnom uverejňovaní najdôležitejších slovenských právnych predpisov v maďarskom jazyku a najdôležitejších maďarských právnych predpisov v slovenskom jazyku, so zvláštnym zreteľom na právne predpisy, ktoré sa dotýkajú osôb patriacich k národnostným menšinám. 

v kompetencii: podpredseda vlády SR pre vedomostnú spoločnosť, európske záležitosti, ľudské práva a menšiny

Odporúčanie č. 4 zo IV. zasadania:
Strany zriadia ad hoc komisiu na vypracovanie porovnávacej štúdie o podpore slovenskej národnostnej menšiny v Maďarskej republike a maďarskej národnostnej menšiny v Slovenskej republike v oblasti vzdelávania, kultúry a osvety.

v kompetencii: Ministerstvo kultúry SR, Ministerstvo školstva SR, Úrad pre Slovákov žijúcich v zahraničí

Odporúčanie č. 8 zo IV. zasadania:
V rámci realizácie projektu rozšírenia Domu slovenskej kultúry v Békešskej Čabe preskúmať možnosti jeho finančného zabezpečenia.

v kompetencii: Ministerstvo kultúry SR

Odporúčanie č. 10 zo IV. zasadania:
Vytvoriť podmienky na dokončenie a vydanie alternatívnej učebnice pre výučbu dejepisu. 

v kompetencii: Ministerstvo školstva SR

*Odporúčanie č. 3 z V. zasadnutia v upravenej forme: 
Zmiešaná komisia odporúča uzavretie dohody na adekvátnej úrovni súvisiacej s činnosťou a rozvojom Univerzity J. Selyeho v Komárne.

v kompetencii: Ministerstvo školstva SR

Odporúčanie č. 5 z V. zasadnutia:
Strany preskúmajú možnosť zabezpečenia dodatočných finančných prostriedkov potrebných pre zachovanie málotriednych škôl s vyučovacím jazykom slovenským v Maďarskej republike a vyučovacím jazykom maďarským v Slovenskej republike.

v kompetencii: Ministerstvo školstva SR
*Odporúčanie č. 10 z V. zasadnutia v upravenej forme: 
Slovenská strana preskúma možnosť poskytovania podpory pre činnosť odborných organizácií vykonávajúcich výskum v oblasti regionálneho školstva a pomáhajúcich tým v odbornej, metodickej a pedagogickej práci regionálneho školstva v maďarskom jazyku v Slovenskej republike: Zväz maďarských pedagógov na Slovensku a Pedagogický inštitút Comenius. 
Maďarská strana preskúma možnosť poskytovania pravidelnej podpory pre Výskumný ústav Slovákov v Maďarsku v rámci rozpočtu Celoštátnej slovenskej samosprávy.

v kompetencii: Ministerstvo školstva SR

Pre slovenskú stranu:

*Odporúčania č. 1.2 z III. zasadania v upravenej forme:
V rámci vysporiadania vzťahov medzi štátom a cirkvami v súlade so zákonom                         č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam preveriť jeho plnenie smerom k Reformovanej kresťanskej cirkvi na Slovensku.

v kompetencii: Ministerstvo kultúry SR, podpredseda vlády SR pre vedomostnú spoločnosť, európske záležitosti, ľudské práva a menšiny

*Odporúčanie č. 14 zo IV. zasadania v upravenej forme:
V rámci prípravy zákona o financovaní kultúry upraviť aj financovanie rozvoja a šírenia kultúry národnostných menšín.

v kompetencii: Ministerstvo kultúry SR

Odporúčanie č. 17 zo IV. zasadania:
Posúdiť možnosti obnovenia bezplatnej ročnej jazykovej a odbornej prípravy na univerzitné prijímacie skúšky v Slovenskej republike pre absolventov slovenských stredných škôl v Maďarskej republike.

v kompetencii: Ministerstvo školstva SR

Odporúčanie č. 7 z V. zasadnutia:
Slovenská strana bude podporovať zabezpečenie satelitného vysielania programu Slovenskej televízie alebo jej špeciálneho denného vysielania programových relácií vyhotovených vo vlastnej tvorbe pre tento účel a voľného prístupu k nim pre Slovákov v Maďarskej republike.

v kompetencii: Ministerstvo kultúry SR, Úrad pre Slovákov žijúcich v zahraničí

Odporúčanie č. 9 z V. zasadnutia:
Slovenská strana bude naďalej zabezpečovať náležité materiálne predpoklady  fungovania a rozvoja Univerzity J. Selyeho v Komárne.

v kompetencii: Ministerstvo školstva SR

Odporúčanie č. 11 z V. zasadnutia:  
Slovenská strana preskúma možnosť, aby maďarské kultúrne inštitúcie delimitované do právomoci VÚC mali vytvorené vhodné materiálne podmienky na garantovanie úplnej a efektívnej činnosti.  V prípade Jókaiho divadla v Komárne a divadla Thália v Košiciach podporí ich divadelné vystúpenia mimo hraníc VÚC, do pôsobnosti ktorého patria. 

v kompetencii: Ministerstvo kultúry SR

Pre maďarskú stranu:

Odporúčanie č. 4 z I. zasadania: 
Legislatívne riešiť zastúpenie slovenskej národnostnej menšiny v parlamente Maďarskej republiky.
 
Odporúčanie č. 2.5 z III. zasadania v upravenej forme:
V zmysle predchádzajúceho odporúčania zabezpečiť osadenie pamätnej tabule Jána Kollára v Budapešti a jej umiestnenie na dôstojnom mieste.

*Odporúčanie č. 21 zo IV. zasadania v upravenej forme:
Podporiť plán rozšírenia a rekonštrukcie budovy Slovenského gymnázia, Základnej školy a internátu v Békešskej Čabe a presadzovať, aby sa mestská samospráva alebo Celoštátna slovenská samospráva uchádzala o finančné prostriedky z príslušných grantových zdrojov na jeho realizáciu.

*Odporúčanie č. 22 zo IV. zasadania v upravenej forme:
Preskúmať možnosti  vydávania odborných, umeleckých a náboženských časopisov pre slovenskú národnostnú menšinu a posúdiť k tomu potrebné  finančné zabezpečenie ich vydávania, pričom osobitnú pozornosť venovať finančnému zabezpečeniu vydávania týždenníka Ľudové noviny.

Odporúčanie č. 12 z V. zasadnutia:
Maďarská strana podporí rozšírenie a zlepšenie obsahovej stránky výučby slovenského jazyka a výučby v slovenskom jazyku, vrátane všeobecnovzdelávacích predmetov.

Odporúčanie č. 14 z V. zasadnutia:
Maďarská strana bude presadzovať v Rade pre rozhlasové a televízne vysielanie zabezpečenie vhodnejších vysielacích termínov slovenských národnostných relácií a ich repríz vo verejnoprávnej Maďarskej televízii. 

Odporúčanie č. 15 z V. zasadnutia:
Maďarská strana podporí vytváranie náležitých podmienok tvorby a vysielania slovenských národnostných relácií vo verejnoprávnom Maďarskom rozhlase, ako aj ich celoplošného príjmu s osobitným zreteľom na územie obývané menšinou.